《章夏》
清代·徐锦

前山凤回翔，后山龙腾踊。偪仄盘线路，俯视神一悚。

路转峦西回，林霏隔溪滃。振策朔风劲，泼面寒雾重。

吞日岭中裂，扶崖云四拥。欲落不落势，石骨与秋耸。

匹马踏之上，全山绿俱动。轮辕走诘屈，出险可贾勇。

驻辔定惊魂，罡飙吹傱傱。夕阳迫崦嵫，炊烟起遥陇。

作者简介：徐锦，字瀛臣，号兰史，嘉兴人。咸丰戊午举人。有《灵素堂遗稿》。